མདོ་སྡུད་པའི་འགྲེལ་པ་རྒྱལ་བའི་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད།

ཡོན་ཏན་རིན་པོ་ཆེ་སྡུད་པའི་འགྲེལ་པ་རྒྱལ་བའི་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད་ཅེས་བྱ་བ་འདི་ནི། བོད་ཀྱི་མཁས་གྲུབ་ཆེན་པོ་འཇམ་མགོན་མི་ཕམ་རྒྱ་མཚོ་མཆོག་གིས་མཛད་པའི་བསྟན་བཅོས་ཤིག་ཡིན། གཞུང་འདི་ནི་རྒྱལ་བའི་བཀའ་ཤེས་རབ་ཀྱི་ཕ་རོལ་ཏུ་ཕྱིན་པའི་སྙིང་པོའི་བཅུད་བསྡུས་པ། འཕགས་པ་《ཡོན་ཏན་རིན་པོ་ཆེ་སྡུད་པ་ཚིགས་སུ་བཅད་པ་》ཞེས་པའི་རྩ་བའི་མདོ་ལ་བརྟེན་ནས་མཛད་པའི་འགྲེལ་བཤད་རྒྱས་ཤིང་གནད་དུ་ཆེ་བ་ཞིག་ཡིན།

 ནང་དོན་གནད་བསྡུས། 
གཞུང་འདིས་གཙོ་བོར་རྒྱལ་བའི་ཡུམ་ཤེས་རབ་ཀྱི་ཕ་རོལ་ཏུ་ཕྱིན་པའི་དགོངས་དོན་ཟབ་མོ་རྣམས་གསལ་བར་སྟོན་གྱི་ཡོད། འགྲེལ་བཤད་འདི་བརྒྱུད་ནས་མཛད་པ་པོས་རྩ་བའི་མདོའི་དགོངས་པ་ཐད་གཉིས་ཀྱི་སྒོ་ནས་གཏན་ལ་ཕབ་ཡོད།

༡། དངོས་བསྟན་སྟོང་པ་ཉིད་ཀྱི་ཚུལ། ཤེར་ཕྱིན་མདོ་སྡེ་རྣམས་ཀྱི་དངོས་བསྟན་གྱི་བརྗོད་བྱ་གཙོ་བོ་སྟེ་ཆོས་ཐམས་ཅད་ཀྱི་གནས་ལུགས་སྟོང་པ་ཉིད་ཀྱི་དོན་ཇི་ལྟར་ཡིན་པ་རིགས་པའི་ལམ་ནས་རྒྱས་པར་བཀྲལ་ཡོད།

༢། སྦས་དོན་མངོན་རྟོགས་ལམ་གྱི་རིམ་པ། ཤེར་ཕྱིན་མདོའི་སྦས་པའི་དོན་ཏེ་བྱང་ཆུབ་སེམས་དཔའི་སྤྱོད་པ་དང་ལམ་གྱི་རིམ་པ་རྣམས། རྒྱལ་ཚབ་བྱམས་པ་མགོན་པོས་མཛད་པའི་《མངོན་པར་རྟོགས་པའི་རྒྱན་》གྱི་གཞུང་ལུགས་དང་སྦྱར་ནས་གསལ་བར་བསྟན་ཡོད། དེས་ན་བསྟན་བཅོས་འདི་ནི་གང་ཟག་རྣམས་ཤེར་ཕྱིན་གྱི་དགོངས་དོན་ཟབ་མོ་ལ་ཕྱིན་ཅི་མ་ལོག་པར་འཇུག་པའི་ཐབས་ལམ་གྱི་སྒྲོན་མེ་ལྟ་བུ་ཞིག་ཡིན།

 གཞུང་གི་ངོ་སྤྲོད་མདོར་བསྡུས། 
 ༡། གཞུང་གི་མཚན།
 ཡོན་ཏན་རིན་པོ་ཆེ་སྡུད་པའི་འགྲེལ་པ་རྒྱལ་བའི་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད་ཅེས་བྱ་བ་བཞུགས་སོ།།
 ༢། གཞུང་ཚད།
 འགྲེལ་པ་འདི་ལ་ལོགས་སུ་བཀར་བའི་ལེའུ་དང་སྐབས་མེད་པར་པོ་ཏི་གཅིག་གི་བདག་ཉིད་ཅན་ཡིན། འགྲེལ་པ་འདི་རྩ་བའི་མདོ་《ཡོན་ཏན་རིན་པོ་ཆེ་སྡུད་པ་》ཞེས་པའི་ཚིགས་སུ་བཅད་པ་རྣམས་རིམ་པ་བཞིན་འགྲེལ་བའི་ཚུལ་གྱིས་བརྩམས་ཡོད།
 ༣། མཛད་པ་པོ།
 འཇམ་མགོན་མི་ཕམ་རྒྱ་མཚོ་ (༡༨༤༦-༡༩༡༢)།
 ༤། ལོ་ཙཱ་བ།
 འགྲེལ་པ་འདི་ནི་བོད་ཀྱི་མཁས་པ་འཇམ་མགོན་མི་ཕམ་པས་བོད་སྐད་དུ་བརྩམས་པའི་བསྟན་བཅོས་ཡིན་པས་ལོ་ཙཱ་བ་མེད།
 འོན་ཀྱང་འགྲེལ་པའི་རྩ་བར་གྱུར་པའི་གཞུང་《ཡོན་ཏན་རིན་པོ་ཆེ་སྡུད་པ་》ནི། རྒྱ་གར་གྱི་མཁན་པོ་བིདྱཱ་ཀ་ར་སིཾ་ཧ་དང་། བོད་ཀྱི་ལོ་ཙཱ་བ་བན་དེ་དཔལ་བརྩེགས་ཀྱིས་བསྒྱུར་བར་མཛད་པའོ།།
 ༥། དུས་རབས་གང་ལ་བརྩམས་པ།
 འགྲེལ་པ་འདི་མཛད་པ་པོ་མི་ཕམ་རིན་པོ་ཆེ་དགུང་ལོ་ ༤༧ བཞེས་པ་ཕྱི་ལོ་ ༡༨༩༢ ཆུ་འབྲུག་ལོར་མཛད།
 རྩ་བའི་མདོ་ནི་བོད་བཙན་པོའི་དུས་རབས་ཏེ་དུས་རབས་ ༨ པའམ་ ༩ པའི་ནང་བསྒྱུར་བར་མཛད་པར་མངོན།
 ༦། སྡེ་སྣོད་གང་གི་ཁོངས་སུ་གཏོགས་པ།
 རྩ་བའི་གཞུང་《ཡོན་ཏན་རིན་པོ་ཆེ་སྡུད་པ་》ནི་བཀའི་མདོ་སྡེའི་ཁོངས་སུ་གཏོགས།
 འགྲེལ་པ་འདི་ནི་རྒྱལ་བའི་དགོངས་པ་འགྲེལ་བའི་བསྟན་བཅོས་ཀྱི་ཁོངས་སུ་གཏོགས།
 ༧། གཞུང་འདི་དང་འབྲེལ་ཡོད་དྲ་ཐག
 སྡུད་པའི་འགྲེལ་པ་རྒྱལ་བའི་ཡུམ་གྱི་དགོངས་དོན་ལ་ཕྱིན་ཅི་མ་ལོག་པར་འཇུག་པའི་ལེགས་བཤད། - ཝེ་ཁེ་རིག་མཛོད། 
 འཕགས་པ་ཤེས་རབ་ཀྱི་ཕ་རོལ་ཏུ་ཕྱིན་པ་སྡུད་པ་ཚིགས་སུ་བཅད་པ། - Buddhist Digital Resource Center (BDRC)